अरुण जेटली की पुण्यतिथि: पीएम मोदी ने कहा, 'मुझे अपने दोस्त की कमी बहुत खलती है'
प्रधानमंत्री नरेंद्र मोदी ने पूर्व वित्तमंत्री और भारतीय जनता पार्टी के कद्दावर नेता अरुण जेटली की पुण्यतिथि पर ट्वीट कर उन्हें याद किया है।
नई दिल्ली: प्रधानमंत्री नरेंद्र मोदी ने पूर्व वित्तमंत्री और भारतीय जनता पार्टी के कद्दावर नेता अरुण जेटली की पुण्यतिथि पर ट्वीट कर उन्हें याद किया है। उन्होंने अपने ट्वीट में लिखा, 'पिछले साल आज के ही दिन हमने श्री अरुण जेटली जी को खो दिया था। मुझे अपने दोस्त की कमी बहुत खलती है। अरुण जी ने लगन से भारत की सेवा की। उनकी हाजिरजवाबी, बुद्धिमत्ता, कानूनी समझ और शानदार व्यक्तित्व का हर कोई कायल था।’’जेटली का लंबी बीमारी के बाद 24 अगस्त 2019 को नई दिल्ली में निधन हो गया था। ट्वीट के साथ प्रधानमंत्री ने राजधानी के जवाहरलाल नेहरू स्टेडियम में पिछले साल जेटली की याद में आयोजित श्रद्धांजलि सभा में दिए अपने भाषण का वीडियो भी साझा किया। केंद्रीय गृह मंत्री अमित शाह, भाजपा अध्यक्ष जे पी नड्डा समेत पार्टी के अन्य नेताओं ने इस मौके पर जेटली को याद किया। केंद्रीय गृहमंत्री अमित शाह ने अरुण जेटली को याद करते हुए ट्वीट किया,"अरुण जेटली जी एक उत्कृष्ट राजनीतिज्ञ, विपुल वक्ता और एक महान इंसान, जिनका भारतीय राजनीति में कोई समानता नहीं थी। "इंडिया टीवी के एडिटर इन चीफ रजत शर्मा ने भी पूर्व वित्त मंत्री को पहली पुण्यतिथि पर याद किया। उन्होंने ट्वीट किया, 'मेरे दोस्त अरुण जेटली को गए एक साल हो गया. इस दौरान एक भी दिन ऐसा नहीं गया जब कई कई बार उनको याद न किया हो. उनका प्यार, उनके विचार, राष्ट्र जीवन में उनका योगदान हर रोज़ उनके होने का अहसास कराता है. इसीलिए लगता है वो यहीं कहीं हैं. हमारे पास, हमारे साथ।'